ጠቅላይ ሚኒስትር ዶክተር አቢይ አህመድ ወደ ስልጣን የመጡበት መንገድ ለአፍሪካ ምሳሌ ነው – የአፍሪካ ህብረት ኮሚሽን ሊቀ መንበር
 ጠቅላይ ሚኒስትር ዶክተር አብይ አህመድ ወደ ስልጣን የመጡበት ሰላማዊ መንገድ   ለአፍሪካውያን ምሳሌ እንደሚሆን የአፍሪካ ህብረት ኮሚሽን ሊቀመንበር ሙሳ ፋቂ     መሓማት ተናገሩ። ዶክተር አብይ ትናንት የኢትዮጵያ ጠቅላይ ሚኒስትር ሆነው በህዝብ ተወካዮች     ምክር  ቤት ከተሾሙ በኋላ የመጀመሪያ እንግዳቸውን የአፍሪካ ህብረት ኮሚሽን ሊቀ  መንበር ሙሳ ፋቂ መሓማትን በፅህፈት ቤታቸው ተቀብለው አነጋግረዋል። የኮሚሽኑ ሊቀ መንበር ለጋዜጠኞች በሰጡት መግለጫ ጠቅላይ ሚኒስትሩ በመመረጣቸው ለመጎብኘትና  ደስታቸውን ለመግለፅ እንደመጡ ተናግረዋል።  በአገሪቷ ለመጀመሪያ ጊዜ የተደረገው ሰላማዊ የስልጣን ሽግግርም "የአገሪቷን     የፖለቲካ ምህዳር በማስፋት ለመላው አፍሪካውያን ምሳሌ ይሆናል" ብለዋል።ኢትዮጵያ የአፍሪካ ህብረት መቀመጫ ከመሆኗ ባሻገር የአፍሪካን ሰላምና ደህንነት እንዲሁም አገራዊ ግንኙነቶች ለማሳካት ቁርጠኛ መሆኗን ተናግረዋል። በውይይታቸውም በምስራቅ አፍሪካ ስላለው የደህንነትና የሰላም ሁኔታና ስለ አህጉሪቷ አንድነት መወያየታቸውን ተናግረዋል።የጠቅላይ ሚኒስትሩ የሚዲያና ኮሙኒኬሽን ዴሊቨሪ ዩኒት ሚኒስትር አቶ ዛዲግ አብርሃ ኮሚሽነር ሙሳ ፋቂ መሓማት ጠቅላይ ሚኒስትሩ በቢሯቸው ያነጋገሯቸው የመጀመሪያ እንግዳ መሆናቸውን ገልፀው፤ ይህም "ኢትዮጵያ ለአፍሪካ ህብረት የምትሰጠውን ትልቅ ቦታ የሚያመላክት ነው" ብለዋል።ሁለቱ መሪዎች በርካታ ጉዳዮች ላይ መነጋገራቸውንና የስልጣን ሽግግሩም ለአፍሪካውያን የሚያኮራ መሆኑን እንደገለፁም ተናግረዋል። መሪዎቹ በአፍሪካ ቀንድ ሰላም ለማስፈን አፍሪካ ህብረትና ኢትዮጵያ በጋራ እንደሚሰሩ መወያየታቸውንም ገልፀዋል። የአፍሪካ አገሮች የተፈራረሙትን ነፃ የንግድ ቀጣና ለማፅደቅና ወደ ተግባር ለማስገባት በሚቻልበት ሁኔታም እንደተመካከሩ አቶ ዛዲግ ተናግረዋል።(ኢዜአ)